CELEX: 32018D1247
Language: bg
Date: 2018-09-18 00:00:00
Title: Решение (ОВППС) 2018/1247 на Съвета от 18 септември 2018 година за изменение на Решение 2012/392/ОВППС относно мисия на Европейския съюз по линия на ОПСО в Нигер (EUCAP Sahel Niger)

19.9.2018   
               
               
                  BG
               
               
                  Официален вестник на Европейския съюз
               
               
                  L 235/7
               
            
         РЕШЕНИЕ (ОВППС) 2018/1247 НА СЪВЕТА
         от 18 септември 2018 година
         за изменение на Решение 2012/392/ОВППС относно мисия на Европейския съюз по линия на ОПСО в Нигер (EUCAP Sahel Niger)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 42, параграф 4 и член 43, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 16 юли 2012 г. Съветът прие Решение 2012/392/ОВППС (1), с което беше създадена мисия на Европейския съюз по линия на ОПСО в Нигер в подкрепа на изграждането на капацитета на нигерските участници в областта на сигурността за борба с тероризма и организираната престъпност (EUCAP Sahel Niger).
                  
               
                     (2)
                  
                  
                     С Решение (ОВППС) 2016/1172 (2) Съветът удължи срока на мисията до 15 юли 2018 г., а с Решение (ОВППС) 2017/1253 (3) определи референтната сума за мисията до същата дата. Освен това с Решение (ОВППС) 2018/997 (4) Съветът удължи срока на мисията и определи референтната сума до 30 септември 2018 г.
                  
               
                     (3)
                  
                  
                     На 28 юни 2018 г. Европейският съвет прие заключения относно миграцията.
                  
               
                     (4)
                  
                  
                     След стратегическия преглед на мисията Комитетът по политика и сигурност препоръча мандатът на EUCAP Sahel Niger да бъде изменен и удължен с две години.
                  
               
                     (5)
                  
                  
                     EUCAP Sahel Niger ще се провежда в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора за Европейския съюз.
                  
               
                     (6)
                  
                  
                     Решение 2012/392/ОВППС следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение 2012/392/ОВППС се изменя, както следва:
            
                        a)
                     
                     
                        членове 1, 2 и 3 се заменят със следното:
                        
                           „Член 1
                           Мисия
                           Съюзът установява мисия на Европейския съюз по линия на ОПСО в Нигер, за подкрепа на изграждането на капацитет на нигерските участници в областта на сигурността за борба с тероризма и организираната престъпност (EUCAP Sahel Niger), включително с оглед подобряване на капацитета им за контрол и борба с незаконната миграция и за намаляване на нивото на свързаната с нея престъпност.
                        
                        
                           Член 2
                           Цели
                           В контекста на прилагането на стратегията на Европейския съюз за сигурност и развитие в Сахел, EUCAP Sahel Niger има за цел да даде възможност на органите на Нигер да разработят необходимите стратегически рамки и да приведат в действие съществуващите стратегии. EUCAP Sahel Niger има също така за цел да допринесе за разработването на интегриран, мултидисциплинарен, съгласуван, устойчив и съобразен с правата на човека подход сред различните участници в областта на сигурността в Нигер в борбата с тероризма и организираната престъпност. Освен това мисията подпомага централните и местните органи, както и силите за сигурност на Нигер, при разработването на политики, техники и процедури за ефективен контрол и борба с незаконната миграция.
                        
                        
                           Член 3
                           Задачи
                           
                              1.   За изпълнение на целите, посочени в член 2, EUCAP Sahel Niger:
                              
                                          а)
                                       
                                       
                                          подобрява сътрудничеството между различните участници в Нигер в областта на сигурността, подкрепя разработването на стратегически рамки и привежда в действие съществуващите стратегии в тази област;
                                       
                                    
                                          б)
                                       
                                       
                                          укрепва капацитета на силите за сигурност на Нигер за борба с тероризма и организираната престъпност чрез съвети, обучение и, когато е целесъобразно, наставничество;
                                       
                                    
                                          в)
                                       
                                       
                                          съдейства на силите за сигурност на Нигер в разработването на процедури и техники за ефективен контрол и борба с незаконната миграция и за намаляване на нивото на свързаната с нея престъпност, като предоставя стратегически съвети и обучение, включително в областта на граничния контрол, в подкрепа на целите на Съюза в областта на миграцията;
                                       
                                    
                                          г)
                                       
                                       
                                          улеснява регионалната и международната координация в борбата с тероризма, организираната престъпност и незаконната миграция.
                                       
                                    
                           
                              2.   EUCAP Sahel Niger се съсредоточава върху дейностите, посочени в параграф 1, които допринасят за подобряването на контрола върху територията на Нигер, включително в координация с нигерските въоръжени сили.
                           
                           
                              3.   При изпълнението на задачите си EUCAP Sahel Niger се стреми да гарантира, че способностите на Нигер за борба с тероризма и организираната престъпност се развиват по устойчив начин, по-специално чрез подобряване на управлението на човешките ресурси, логистиката и политиките за обучение на Нигер в тази област.
                           
                           
                              4.   EUCAP Sahel Niger няма изпълнителни функции.“;
                           
                        
                     
                  
                        б)
                     
                     
                        в член 13, параграф 1 се добавя следната алинея:
                        „Референтната сума, предназначена за покриване на свързаните с EUCAP Sahel Niger разходи за периода от 1 октомври 2018 г. до 30 септември 2020 г., е в размер на 63 400 000EUR.“;
                     
                  
                        в)
                     
                     
                        в член 16 второто изречение се заменя със следното:
                        „Прилага се до 30 септември 2020 г.“.
                     
                  
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 18 септември 2018 година.
            
               
                  За Съвета
               
               
                  Председател
               
               G. BLÜMEL
            
         
         
            (1)  Решение 2012/392/ОВППС на Съвета от 16 юли 2012 г. относно мисия на Европейския съюз по линия на ОПСО в Нигер (EUCAP Sahel Niger) (ОВ L 187, 17.7.2012 г., стр. 48).
         
            (2)  Решение (ОВППС) 2016/1172 на Съвета от 18 юли 2016 г. за изменение на Решение 2012/392/ОВППС относно мисия на Европейския съюз по линия на ОПСО в Нигер (EUCAP Sahel Niger) (ОВ L 193, 19.7.2016 г., стр. 106).
         
            (3)  Решение (ОВППС) 2017/1253 на Съвета от 11 юли 2017 г. за изменение на Решение 2012/392/ОВППС относно мисия на Европейския съюз по линия на ОПСО в Нигер (EUCAP Sahel Niger) (ОВ L 179, 12.7.2017 г., стр. 15).
         
            (4)  Решение (ОВППС) 2018/997 на Съвета от 13 юли 2018 г. за изменение на Решение 2012/392/ОВППС относно мисия на Европейския съюз по линия на ОПСО в Нигер (EUCAP Sahel Niger) (ОВ L 178, 16.7.2018 г., стр. 7)